En cykelhandler på Nørrebro er sigtet for groft hæleri, efter at Københavns Politi i mandens forretning har fundet mellem 250 og 400 stjålne cykler.

- Vi er ikke helt færdige med at tælle op endnu, men der er tale om forskellige slags cykler. Både Christianiacykler og dyre cykler, fortæller central efterforskningsleder Sajjad Haider.

Stjålen cykel var ved at blive omlakeret

Det var en tilfældighed, der fik politiet på sporet af de mange stjålne cykler.

- En fyr genkendte sin cykel inde i forretningen. Den er ved at blive omlakeret, fortæller Sajjad Haider.

Da politiet ankom til stedet, kunne man via politiets cykelregister konstatere, at der var tale om et hav af stjålne cykler, hvor stelnummeret i nogle tilfælde, ifølge Sajiad Haider, var slebet væk.

Sigtes efter grov hæleribestemmelse

Cykelhandleren, en 35-årig mand, er blevet anholdt, og han er blevet sigtet efter straffelovens grove hæleribestemmelse med en strafferamme på op til seks års fængsel.

Læs også : VIDEO Sådan skal cykeltyven stoppes i fremtiden

De senere år er der ifølge tal fra Danmarks Statistik årligt blevet anmeldt flere end 60.000 cykeltyverier.

Politiet har i samme periode rejst knap 700 sigtelser for cykeltyveri hvert år, og af dem er der kun afsagt 400 domme hvert år.